Nećemo rezati plaće u javnom sektoru, rekao je saborski zastupnik Mosta, ekonomist Ivan Lovrinović, za N1.

– Deficit treba smanjiti. Najveći problem su kamate na javni dug koje iznose 13 milijardi kuna godišnje – to je rak-rana. Treba poduzimati sve mjere, a fokus će biti na povećanju prihodovne strane proračuna. Nećemo rezati plaće u javnom sektoru, ali ćemo raditi racionalizaciju u javnom sektoru, a to je vezano za reformu lokalne uprave i samouprave. Uvjereni smo da ćemo tijekom 2016. napraviti poboljšanja vezano za javni dug – rekao je Lovrinović.

Na rashodovnoj strani, rekao je, nemaju što puno rezati.

– Kad su u pitanju plaće, to nećemo rezati, ali kad je riječ o upravi, općine, županije – to samo po sebi govori da će racionalizacija tog segmenta donijeti uštede. Ja želim demantirati i umiriti sindikate da ova vlada neće biti proturadnička vlada. Bit ćemo socijalno osjetljivi – rekao je Lovrinović.

U razgovoru za RTL, odgovarajući na pitanje o mogućnosti da bude guverner HNB-a, Lovrinović je rekao je da o tome nisu razgovarali.

– Te stvari ostavljamo za sljedeći tjedan – rekao je Lovrinović, a na pitanje hoće li prihvatiti to mjesto ako mu bude ponuđeno rekao je da "Most ni od čega ne bježi".

>> Zastupnik Mosta na Facebooku kritizirao HNB i pravosuđe: Čemu služi Ustavni sud?

>> Zbog sela i obitelji Petrov nije mogao s 'partijom'